贈魯直
作者：陳師道
朝代：宋

paragraphs: 相逢不用蚤，論交宜晚歲。
平生易諸公，斯人真可畏。
見之三伏中，凜凜有寒意。
名下今有人，胸中本無事。
神物護詩書，星斗見光氣。
惜無千人力，負此萬乘器。
生前一樽酒，撥棄獨何易。
我亦奉齋戒，妻子以爲累。
子如雙井茶，衆口願其嘗。
顧我如麥飯，猶足填饑腸。
陳詩傳筆意，願立弟子行。
何以報嘉惠，江湖永相忘。